Wildbewaarders vind 14 leeus wat ontsnap hetLeeuwelpies by ‘n wildreservaat aangrensend tot die Krugerwildtuin (12 April 2019) (Foto: REUTERS/Siphiwe Sibeko/ANA) Wildbewaarders het ŉ trop van 14 leeus opgespoor nadat hulle uit ŉ natuurreservaat in Limpopo ontsnap het. Daar was aanvanklik vermoed dat die trop uit die nabygeleë Krugerwildtuin ontsnap het, maar Isaac Phaahla, woordvoerder van SANParke, het gesê dit is nie duidelik van watter reservaat hulle ontsnap het nie. Maroela Media het vroeër berig SANParke het gesê die leeus is nie ŉ bekende trop van die wildtuin nie. Inwoners van Phalaborwa en die nabygeleë Foskor-myn is gewaarsku om op hul hoede te wees ná die leeus ontsnap het. Phaahla het gesê die leeus sal met mikroskyfies toegerus word en geskuif word, maar dit is nog steeds nie duidelik na watter reservaat die leeus geskuif moet word nie. “Hulle moet geskuif word na ŉ plek waar hulle hulself weer kan vestig en waar hulle nie ŉ bedreiging sal wees van die dominante trop nie,” het hy verduidelik.